PAMOKA ,,PENKTADIENIO SKAITYMO KOKTEILIS“

Ko tik nesumanai, kad vaikams nuotolinis mokymasis būtų patrauklus ir nenuobodus. Visą mėnesį vaikams kasdien skaičiau po skyrių iš A. De Sent-Egziuperi knygos „Mažasis princas“. Kiekvieną savaitę vieną lietuvių kalbos pamoką dažniausiai skiriame knygų skaitymui. Vaikai skaito kiekvienas sau tyliai, nupiešia pagrindinį veikėją, išrašo patikusį sakinį, suformuluoja po kelis klausimus iš perskaitytos knygos dalies, su klasės draugais pasidalina savo darbais... Bet šį penktadienį nutarėme, kad kiekvienas garsiai skaitys po minutę. Buvo nepaprastai įdomu ir net atrodė, kad vaikai skaito tą patį kūrinį. Štai iš kokių skaitomų knygų ištraukų ketvirtokai „gamino“ penktadienio skaitymo kokteilį: T. Flintham „Mūsų mokyklos direktorius vampyras“, H. Webb „Kačiukas, kurio niekas nenorėjo“, „Paslaptingas kačiukas“, „Nuostabi katytė“, J. London „Baltoji iltis“, Knister „Ragana Lilė Drakulos pilyje“, R. R. Russell „Prietrankos dienoraštis“, T. Dirgėla „Domas ir Tomas. Dingusios šluotos byla“, „1000 įdomiausių vaikų klausimų“, A. T. Smith „kaip Vinstonas Kalėdas atnešė“, D. Roberts, A. MacDonald „Nevala Bertis“, J. Flanagan „Žvalgo mokinys. Erako išpirka“, [U. Leistenschneider](https://www.knygos.lt/lt/knygos/autorius/ulrike-leistenschneider/), [I. Göntgen](https://www.knygos.lt/lt/knygos/autorius/isabelle-gntgen/) „Meilė – tai raganosiai pilve“, „365 pasakojimai vaikams“.

Pradinio ugdymo mokytoja Zinaida Kleivienė